টেস্ট ক্রিকেট ছেড়ে দিয়েছেন অনেকদিন হল। সীমিত ওভারের জার্সিতেও ধোনির খেলা বর্তমানে প্রশ্নের মুখে। এমন অবস্থায় বোর্ডের কাছ থেকে চরম ধাক্কা খেতে চলেছেন ভারতের সর্বকালের অন্যতম সফল অধিনায়ক।
বোর্ডের কেন্দ্রীয় চুক্তির সর্বোচ্চ তালিকা থেকে বাদ পড়তে চলেছেন ধোনি। সর্বভারতীয় প্রচারমাধ্যমের খবর এমনটাই। শীর্ষস্থানীয় এক প্রচারমাধ্যমের খবর অনুযায়ী, বুধবারেই বৈঠকে বসেছিলেন সুপ্রিমকোর্ট নিযুক্ত বোর্ডের প্রশাসকমণ্ডলী।
নিজেদের বৈঠকেই ক্রিকেটারদের বেতন বৃদ্ধি সংক্রান্ত বিষয়গুলি নিয়ে আলোচনা করেন প্রশাসকমণ্ডলীর সদস্যরা। গত নভেম্বরে ধোনি, শাস্ত্রী এবং কোহলিদের সঙ্গে পৃথকভাবে বৈঠকও করেছিলেন বোর্ডের কর্তারা।
বুধবারের বৈঠকে চারটি পৃথক গ্রেডে ক্রিকেটারদের রাখার সিদ্ধান্ত নেওয়া হয়— ‘এ প্লাস’, ‘এ’, ‘বি’ এবং ‘সি’। সেই বৈঠকেই চূড়ান্ত সিদ্ধান্ত নেওয়া হয়েছে যে সমস্ত ক্রিকেটাররা তিন ফর্ম্যাটের ক্রিকেট খেলবেন, তাঁদেরই একমাত্র ‘এ প্লাস’ গ্রেডে অন্তর্ভুক্ত করা হবে। এই নিয়মেই শীর্ষস্থানীয় গ্রেড থেকে বাদ পড়তে চলেছেন ধোনি।

এই বিষয়ে অন্যান্য খবর

ফের বাইশ গজে প্রত্যাবর্তন ঘটছে ‘নেতা’ ধোনির, দেখা যাবে স্বমেজাজে
ধোনিকে হারিয়ে দিলেন কোহলি! সমস্ত জল্পনার অবসান
গতিতে চমকে দিলেন ধোনি, দেখুন নেটে কেমন ঝড় তুললেন বোলার মাহি


সেই বৈঠকেই আরও সিদ্ধান্ত হয়েছে, যাঁরা রোটেশন নীতির জন্য সীমিত ওভারের ক্রিকেট থেকে ব্রাত্য অথচ টেস্ট খেলছেন, তাঁদেরও ‘এ প্লাস’ গ্রেডে রাখা হতে পারে। রবিচন্দ্রন অশ্বিন, রবীন্দ্র জাদেজাদের মতো ক্রিকেটাররা এতে লাভবান হবেন।
এখনও চূড়ান্ত তালিকা প্রস্তুত করা হয়নি। নির্বাচকদের সেই দায়িত্ব দেওয়া হবে। তা সত্ত্বেও ধোনির ‘এ প্লাস’ চুক্তি থেকে বাদ পড়া এক প্রকার নিশ্চিত। কারণ, তালিকা তৈরির সময়ে ব্যক্তিগত অভিরুচি নয়, নির্দিষ্ট গাইডলাইন মেনেই ক্রিকেটারদের বিভিন্ন গ্রেডে অন্তর্ভুক্ত করতে হবে। খুব শীঘ্রই তিন সদস্যের কেন্দ্রীয় কমিটি বোর্ডের ফিন্যান্স কমিটির কাছে সুনির্দিষ্ট গাইডলাইন জমা দিতে চলেছে। 
গত বছর ধোনিকে সর্বোচ্চ গ্রেডে রাখা নিয়ে তীব্র সমালোচনার জন্ম দিয়েছিল। রামিজ রাজা বলেছিলেন, শাহিদ আফ্রিদি, ধোনি-র মতো ক্রিকেটাররা টেস্ট না খেলা সত্ত্বেও সর্বোচ্চ গ্রেডে চুক্তিবদ্ধ হন। ধোনির বিপক্ষে সেই সময় মুখ খুলেছিলেন বোর্ডের কমিটি অব অ্যাডমিনিস্ট্রেটার্সের প্রাক্তন সদস্য রামচন্দ্র গুহও।
পুরনো বিতর্ক ঝেড়ে ফেলতেই ধোনিকে কেন্দ্রীয় চুক্তির শীর্ষ গ্রেড থেকে বাদ দেওয়ার সিদ্ধান্ত নিতে চলেছে বিসিসিআই।